arnastofnun/IGC-2024 huggingface dataset:
Fullgilding þriggja Haag-samninga á sviði réttarfars Nefndarálit - þingskjal nr. 1021

135. löggjafarþing 2007–2008.

Þskj. 1021 - 499. mál.

Nefndarálit um till. til þál. um fullgildingu þriggja Haag-samninga á sviði réttarfars.

Frá utanríkismálanefnd.

Nefndin hefur fjallað um málið og fengið á sinn fund Sigríði Eysteinsdóttur frá utanríkisráðuneyti, Gunnar Narfa Gunnarsson frá dómsmálaráðuneyti og Benedikt Bogason frá réttarfarsnefnd. Umsagna var leitað hjá nokkrum aðilum, en engar bárust.

Með tillögunni er leitað heimildar Alþingis til fullgildingar á þremur samningum á sviði réttarfars. Þeir varða einkamálaréttarfar, birtingu erlendis á réttarskjölum og utanréttarskjölum í einkamálum og verslunarmálum og öflun sönnunargagna erlendis í einkamálum og verslunarmálum. Samningarnir þrír koma í stað samnings sem gerður var á vegum Haag-ráðstefnunnar um einkamálaréttarfar frá árinu 1905. Meginmarkmið þeirra er að efla samvinnu milli ríkja til að greiða fyrir rekstri dómsmála. Þannig verði rutt úr vegi hindrunum milli ríkja vegna ólíkra réttarkerfa og réttaröryggi eflt þegar dómsmál varða aðila og hagsmuni í fleiri ríkjum.

Nefndin vekur athygli á því að dómsmálaráðherra hefur lagt fram frumvarp til laga um breytingar á lögum um meðferð einkamála, en breytingarnar leiðir af samningunum þremur. Það frumvarp er nú til meðferðar í allsherjarnefnd.

Nefndin leggur til að tillagan verði samþykkt.

Alþingi, 19. maí 2008.

Bjarni Benediktsson,

form., frsm.

Árni Páll Árnason.

Steingrímur J. Sigfússon.

Ragnheiður E. Árnadóttir.

Ásta R. Jóhannesdóttir.

Siv Friðleifsdóttir.

Guðfinna S. Bjarnadóttir.

Lúðvík Bergvinsson.

Kristinn H. Gunnarsson.
Fullgilding Palermó-samnings gegn fjölþjóðlegri skipulagðri glæpastarfsemi Nefndarálit - þingskjal nr. 1022

135. löggjafarþing 2007–2008.

Þskj. 1022 - 493. mál.

Nefndarálit um till. til þál. um fullgildingu Palermó-samnings gegn fjölþjóðlegri skipulagðri glæpastarfsemi.

Frá utanríkismálanefnd.

Nefndin hefur fjallað um málið og fengið á sinn fund Sigríði Eysteinsdóttur frá utanríkisráðuneyti, Gunnar Narfa Gunnarsson frá dómsmálaráðuneyti og Þorstein A. Jónsson frá refsiréttarnefnd. Umsögn barst um málið frá ríkissaksóknara.

Með tillögunni er leitað heimildar Alþingis til fullgildingar á samningi gegn fjölþjóðlegri skipulagðri glæpastarfsemi sem samþykktur var af allsherjarþingi Sameinuðu þjóðanna í New York árið 2000. Megintilgangur samningsins er að stuðla að samvinnu milli ríkja með það að markmiði að berjast gegn fjölþjóðlegri skipulagðri glæpastarfsemi með skilvirkum hætti. Því er nauðsynlegt að draga úr mismun á réttarkerfum sem torveldar samstarf ríkja og gera lágmarkskröfur til landsréttar aðildarríkjanna til að efla alþjóðlegt samstarf. Meðal þess sem aðildarríki samningsins skuldbinda sig til að gera refsivert í landsrétti sínum er þátttaka í skipulögðum glæpasamtökum, þvætti ávinnings af glæp, spilling og hindrun á framgangi réttvísinnar.

Nefndin bendir á að þrjár bókanir hafa þegar verið gerðar við samninginn og unnið er að fullgildingu tveggja þeirra hér á landi. Nefndin leggur áherslu á að þeirri vinnu verði hraðað eftir megni til að styrkja framkvæmd samningsins.

Nefndin vekur athygli á því að dómsmálaráðherra hefur lagt fram frumvarp til laga um breytingar á almennum hegningarlögum, en breytingarnar sem lagðar eru til leiðir að hluta til af Palermó-samningnum. Það frumvarp er nú til meðferðar í allsherjarnefnd.

Nefndin leggur til að tillagan verði samþykkt.

Alþingi, 19. maí 2008.

Bjarni Benediktsson,

form., frsm.

Árni Páll Árnason.

Steingrímur J. Sigfússon.

Ragnheiður E. Árnadóttir.

Ásta R. Jóhannesdóttir.

Siv Friðleifsdóttir.

Guðfinna S. Bjarnadóttir.

Lúðvík Bergvinsson.

Kristinn H. Gunnarsson.
Staðfesting ákvörðunar nr. 20/2007 um breytingu á IX. og XXII. viðauka við EES-samninginn Nefndarálit - þingskjal nr. 1023

135. löggjafarþing 2007–2008.

Þskj. 1023 - 557. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 20/2007, um breytingu á IX. viðauka (Fjármálaþjónusta) og XXII. viðauka (Félagaréttur) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Högna S. Kristjánsson, Nínu Björk Jónsdóttur og Katrínu Einarsdóttur frá utanríkisráðuneyti og Hörpu Theodórsdóttur frá fjármálaráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 20/2007 frá 27. apríl 2007, um breytingu á IX. viðauka (Fjármálaþjónusta) og XXII. viðauka (Félagaréttur) við EES-samninginn frá 2. maí 1992, og til að fella inn í samninginn tilskipun Evrópuþingsins og ráðsins 2006/46/EB frá 14. júní 2006 um breytingu á tilskipunum ráðsins 78/660/EBE um ársreikninga félaga af tiltekinni gerð, 83/349/EBE um samstæðureikninga, 86/635/EBE um ársreikninga og samstæðureikninga banka og annarra fjármálastofnana og 91/674/EBE um ársreikninga og samstæðureikninga vátryggingafélaga.

Tilskipunin miðar að því að auka trúverðugleika á fjárhagsupplýsingum fyrirtækja, m.a. með því að lagðar eru auknar skyldur og aukin ábyrgð á stjórnarmenn félaga vegna reikningsskila og upplýsinga í ársreikningum.

Innleiðing tilskipunarinnar kallar á lagabreytingar hér á landi. Stefnt er að því að frumvarp til laga um breytingu á lögum um ársreikninga verði lagt fyrir haustþing 2008.

Nefndin leggur til að tillagan verði samþykkt.

Alþingi, 19. maí 2008.

Bjarni Benediktsson,

form., frsm.

Árni Páll Árnason.

Steingrímur J. Sigfússon.

Ragnheiður E. Árnadóttir.

Ásta R. Jóhannesdóttir.

Siv Friðleifsdóttir.

Guðfinna S. Bjarnadóttir.

Lúðvík Bergvinsson.

Kristinn H. Gunnarsson.
Ákvörðun sameiginlegu EES-nefndarinnar nr. 49/2007, um breytingu á IV. viðauka við EES-samninginn Nefndarálit - þingskjal nr. 1024

135. löggjafarþing 2007–2008.

Þskj. 1024 - 558. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 49/2007, um breytingu á IV. viðauka (Orka) við EES-samninginn.

Frá meiri hluta utanríkismálanefndar.

Nefndin hefur fjallað um málið og fengið á sinn fund Högna S. Kristjánsson, Nínu Björk Jónsdóttur og Katrínu Einarsdóttur frá utanríkisráðuneyti og Lárus Ólafsson frá iðnaðarráðuneyti. Minnisblað barst um málið frá iðnaðarráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 49/2007 frá 8. júní 2007 um breytingu á IV. viðauka (Orka) við EES-samninginn frá 2. maí 1992, og til að fella inn í samninginn tilskipun Evrópuþingsins og ráðsins 2005/89/EB frá 18. janúar 2006 um ráðstafanir til að tryggja öruggt framboð raforku og um fjárfestingar í grunnvirkjum.

Tilskipuninni er ætlað að mæla fyrir um aðgerðir til að tryggja öryggi í orkuöflun og fjárfestingum í flutningi og dreifingu á raforku. Hún leggur áherslu á nauðsyn þess að tryggja jafnvægi milli framboðs og eftirspurnar raforku og leggur skyldur á aðila til að tryggja setningu og staðfestingu viðbragðsáætlana og þess að gripið verði til aðgerða til að mæta frávikum í raforkukerfinu.

Innleiðing tilskipunarinnar kallar á lagabreytingar hér á landi. Við meðferð málsins í nefndinni komu fram athugasemdir um að ekki lægi fyrir hversu ítarlegar breytingar þyrfti að gera á raforkulögum, nr. 65/2003, og hugsanlega reglugerð um framkvæmd raforkulaga, nr. 1040/2005, vegna innleiðingar tilskipunarinnar. Með vísan til mikilvægis þess að upplýsingar um áhrif tilskipana lægju fyrir áður en stjórnskipulegum fyrirvara væri aflétt af ákvörðunum sameiginlegu EES-nefndarinnar óskaði nefndin eftir því við iðnaðarráðuneyti að megináhrifum tilskipunarinnar á íslenskt lagaumhverfi og markað væri lýst og þau greind. Í svari iðnaðarráðuneytis kom fram að innleiðingin kallaði á endurmat á löggjöf til að tryggja afhendingaröryggi raforku. Meðal þess sem taka þyrfti til athugunar væri hvernig skyldur að þessu leyti væru lagðar á flutningsaðila eða framleiðendur. Þá þyrfti að taka afstöðu til úrvinnslu þátta á borð við raforkuframleiðslu vegna jöfnunarorku, hömlur í orkusölusamningum um að selja raforku áfram og fjárfestingarmöguleika flutningsfyrirtækja. Meiri hlutinn telur þessar upplýsingar fullnægjandi og leggur til að tillagan verði samþykkt.

Bjarni Benediktsson var fjarverandi við afgreiðslu málsins.

Alþingi, 19. maí 2008.

Árni Páll Árnason,

varaform., frsm.

Ragnheiður E. Árnadóttir.

Ásta R. Jóhannesdóttir.

Siv Friðleifsdóttir.

Guðfinna S. Bjarnadóttir.

Lúðvík Bergvinsson.

Kristinn H. Gunnarsson.
Samvinna vestnorrænu landanna um rannsóknir á helstu nytjastofnum sjávar innan lögsögu þeirra Þingsályktun - þingskjal nr. 1055

135. löggjafarþing 2007–2008.

Nr. 9/135.

Þskj. 1055 - 278. mál.

Þingsályktun um aukna samvinnu milli vestnorrænu landanna um rannsóknir á helstu nytjastofnum sjávar innan lögsögu þeirra.

Alþingi skorar á ríkisstjórnina að gera samkomulag við landsstjórnir Færeyja og Grænlands um að koma á reglubundinni samvinnu milli landanna um stofnstærðarrannsóknir á helstu nytjastofnum sjávar innan lögsögu þeirra, frekari samræmingu rannsóknaraðferða og skilvirkari upplýsingagjöf um útbreiðslu fiskstofna og sjávarspendýra.

Samþykkt á Alþingi 21. maí 2008.
Stofnun norrænna lýðháskóla Þingsályktun - þingskjal nr. 1056

135. löggjafarþing 2007–2008.

Nr. 10/135.

Þskj. 1056 - 275. mál.

Þingsályktun um stofnun norrænna lýðháskóla.

Alþingi ályktar að skora á ríkisstjórnina að gera samkomulag við landsstjórnir Færeyja og Grænlands um fjárhagslegan stuðning við vinnuhóp á vegum Vestnorræna ráðsins sem í samvinnu við forsætisnefnd og skrifstofu Vestnorræna ráðsins útfæri tillögu að stofnun norrænna lýðháskóla á Íslandi, Grænlandi og í Færeyjum.

Samþykkt á Alþingi 21. maí 2008.
Viðauki við fjögurra ára samgönguáætlun 2007–2010 Nefndarálit - þingskjal nr. 1126

135. löggjafarþing 2007–2008.

Þskj. 1126 - 519. mál.

Nefndarálit um till. til þál. um viðauka við fjögurra ára samgönguáætlun fyrir árin 2007–2010.

Frá samgöngunefnd.

Nefndin hefur fjallað um málið og fengið á sinn fund Ragnhildi Hjaltadóttur, Friðfinn Skaftason, Jóhann Guðmundsson og Eirík Bjarnason frá samgönguráðuneyti, Hermann Guðjónsson og Sigurð Ás Grétarsson frá Siglingastofnun, Hrein Haraldsson frá Vegagerðinni og Þorgeir Pálsson frá Flugstoðum.

Umsagnir bárust nefndinni frá Siglingastofnun Íslands, Samtökum sunnlenskra sveitarfélaga, Vegagerðinni, Eyþingi, Fjórðungssambandi Vestfirðinga, bæjarstjórn Seyðisfjarðar, Sambandi sveitarfélaga á Austurlandi, SVÞ – Samtökum verslunar og þjónustu, Vopnafjarðarhreppi, Sambandi sveitarfélaga á Austurlandi og Reykjavíkurborg.

Með þingsályktunartillögu þessari er lagt til að flýtt verði ýmsum framkvæmdum á landsbyggðinni, bæði í vega- og flugmálum, í því skyni að styrkja innviði byggðanna. Þá er lagt til að ýmsum hafnarframkvæmdum verði frestað sem leiðir af tekjusamdrætti hafnarsjóða vegna aflasamdráttar og að öðrum verði flýtt vegna breyttra atvinnuhátta.

Á fundum nefndarinnar kom fram að viðaukinn fæli í sér breytingar frá gildandi samgönguáætlun til samræmis við fjárlög ársins 2008 en þær væru nauðsynlegar til þess að áætlunin yrði nægilega gagnsæ. Þá kom fram að ekki væri um nýja stefnumótun að ræða í þessari áætlun.

Nefndin leggur ekki til neinar efnislegar breytingar á tillögunni en smávægilega lagfæringu. Nefndin telur hins vegar nauðsynlegt að framkvæmdum við ferjubryggjuna í Flatey verði lokið, en upplýst var að viðbótarkostnaður við það er um 14 millj. kr., og auk þess að framkvæmdum á vegarkaflanum frá Ísafjarðardjúpi og út á Drangsnes verði einnig lokið en samkvæmt upplýsingum nefndarinnar er viðbótarkostnaður við það um 2–4 millj. kr. Nefndin beinir því til samgönguráðuneytis að það verði skoðað með tilfærslum milli liða í áætluninni.

Nefndin beinir því enn fremur til samgönguráðuneytis að rannsóknarfé til jarðganga, bæði í þéttbýli og dreifbýli, verði aukið. Í því efni þarf, auk jarðfræðirannsókna, að taka tillit til samfélagslegra þátta á borð við þéttingu byggðar, öryggissjónarmiða, umferðardreifingar og annarra atriða þegar hagkvæmni jarðganga er skoðuð.

Nefndin leggur til að tillagan verði samþykkt með eftirfarandi

BREYTINGU:

Í stað tölunnar „670“ í lið 4.1.4. komi: 870 .

Árni Þór Sigurðsson er samþykkur áliti þessu með fyrirvara.

Alþingi, 24. maí 2008.

Steinunn Valdís Óskarsdóttir,

form., frsm.

Ólöf Nordal.

Herdís Þórðardóttir.

Karl V. Matthíasson.

Árni Þór Sigurðsson,

með fyrirvara.

Árni Johnsen.

Guðni Ágústsson.

Ármann Kr. Ólafsson.

Guðjón A. Kristjánsson.
Framkvæmdaáætlun í barnaverndarmálum til 2010 Breytingartillaga - þingskjal nr. 1144

135. löggjafarþing 2007–2008.

Þskj. 1144 - 534. mál.

Breytingartillögur við till. til þál. um framkvæmdaáætlun í barnaverndarmálum fram til næstu sveitarstjórnarkosninga árið 2010.

Frá félags- og tryggingamálanefnd.

1. Við 3. kafla.

a. Liður 3.2.1 orðist svo: Notkun viðurkenndra matslista.

b. Orðin „Quality for children“ í lið 3.2.2 falli brott.

c. Skammstöfunin „(SOF)“ í lið 3.2.4 falli brott.

d. Orðin „(Child Death Review Team)“ í lið 3.2.6 falli brott.

e. Liður 3.3.1 orðist svo: Fyrirhugað er að halda á Íslandi árið 2008 ráðstefnuna „Börn og vanræksla: Þarfir – skyldur – ábyrgð“ sem hluta af norrænu samstarfi um málefni barna.

f. Liður 3.3.2 orðist svo: Norræn barnaverndarráðstefna í Kaupmannahöfn árið 2009.

g. Númer liða falli brott.

2. Við 4. kafla.

a. Orðin „(Multisystemic Therapy – MST)“ í lið 4.1.1 falli brott.

b. Skammstöfunin „(MTFC/TFC)“ í lið 4.1.2 falli brott.

c. Orðin „(t.d. Parent Management Training PMT)“ í lið 4.1.3 falli brott.

d. Liður 4.2 orðist svo: Sérhæft framhaldsnámskeið fyrir fósturforeldra.

e. Orðin „(Aggression Replacement Training – ART)“ í lið 4.3 falli brott.

f. Númer liða falli brott.
Fullgilding Palermó-samnings gegn fjölþjóðlegri skipulagðri glæpastarfsemi Þingsályktun - þingskjal nr. 1173

135. löggjafarþing 2007–2008.

Nr. 11/135.

Þskj. 1173 - 493. mál.

Þingsályktun um fullgildingu Palermó-samnings gegn fjölþjóðlegri skipulagðri glæpastarfsemi.

Alþingi ályktar að heimila ríkisstjórninni að fullgilda fyrir Íslands hönd samning gegn fjölþjóðlegri skipulagðri glæpastarfsemi sem samþykktur var af allsherjarþingi Sameinuðu þjóðanna í New York 15. nóvember 2000.

Samþykkt á Alþingi 28. maí 2008.
Breyting á samningi um takmörkun ábyrgðar á sjóréttarkröfum Þingsályktun - þingskjal nr. 1174

135. löggjafarþing 2007–2008.

Nr. 12/135.

Þskj. 1174 - 498. mál.

Þingsályktun um staðfestingu bókunar um breytingu á samningi um takmörkun ábyrgðar á sjóréttarkröfum.

Alþingi ályktar að heimila ríkisstjórninni að staðfesta bókun, sem gerð var í London 2. maí 1996, um breytingu á samningi um takmörkun ábyrgðar á sjóréttarkröfum sem gerður var í London 19. nóvember 1976.

Samþykkt á Alþingi 28. maí 2008.
Fullgilding þriggja Haag-samninga á sviði réttarfars Þingsályktun - þingskjal nr. 1175

135. löggjafarþing 2007–2008.

Nr. 13/135.

Þskj. 1175 - 499. mál.

Þingsályktun um fullgildingu þriggja Haag-samninga á sviði réttarfars.

Alþingi ályktar að heimila ríkisstjórninni að fullgilda fyrir Íslands hönd samning um einkamálaréttarfar frá 1. mars 1954, samning um birtingu erlendis á réttarskjölum og utanréttarskjölum í einkamálum og verslunarmálum frá 15. nóvember 1965 og samning um öflun sönnunargagna erlendis í einkamálum og verslunarmálum frá 18. mars 1970. Samningar þessir voru allir gerðir í Haag.

Samþykkt á Alþingi 28. maí 2008.
Staðfesting ákvörðunar nr. 20/2007 um breytingu á IX. og XXII. viðauka við EES-samninginn Þingsályktun - þingskjal nr. 1176

135. löggjafarþing 2007–2008.

Nr. 14/135.

Þskj. 1176 - 557. mál.

Þingsályktun um staðfestingu ákvörðunar sameiginlegu EES-nefndarinnar nr. 20/2007, um breytingu á IX. viðauka (Fjármálaþjónusta) og XXII. viðauka (Félagaréttur) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 20/2007 frá 27. apríl 2007, um breytingu á IX. viðauka (Fjármálaþjónusta) og XXII. viðauka (Félagaréttur) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2006/46/EB frá 14. júní 2006 um breytingu á tilskipunum ráðsins 78/660/EBE um ársreikninga félaga af tiltekinni gerð, 83/ 349/EBE um samstæðureikninga, 86/635/EBE um ársreikninga og samstæðureikninga banka og annarra fjármálastofnana og 91/674/EBE um ársreikninga og samstæðureikninga vátryggingafélaga.

Samþykkt á Alþingi 28. maí 2008.
Ákvörðun sameiginlegu EES-nefndarinnar nr. 49/2007, um breytingu á IV. viðauka við EES-samninginn Þingsályktun - þingskjal nr. 1177

135. löggjafarþing 2007–2008.

Nr. 15/135.

Þskj. 1177 - 558. mál.

Þingsályktun um staðfestingu ákvörðunar sameiginlegu EES-nefndarinnar nr. 49/2007, um breytingu á IV. viðauka (Orka) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 49/2007 frá 8. júní 2007 um breytingu á IV. viðauka (Orka) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2005/89/EB frá 18. janúar 2006 um ráðstafanir til að tryggja öruggt framboð raforku og um fjárfestingar í grunnvirkjum.

Samþykkt á Alþingi 28. maí 2008.
Mannréttindabrot og fangabúðir í Guantanamo Nefndarálit - þingskjal nr. 1180

135. löggjafarþing 2007–2008.

Þskj. 1180 - 107. mál.

Nefndarálit um till. til þál. um að fordæma mannréttindabrot og hvetja bandarísk yfirvöld til að loka fangabúðunum í Guantanamo.

Frá utanríkismálanefnd.

Nefndin hefur fjallað um málið og fengið á sinn fund Nikulás Hannigan frá utanríkisráðuneytinu, Kristján Sturluson og Árna Múla Jónasson frá Rauða krossi Íslands, Jóhönnu K. Eyjólfsdóttur frá Íslandsdeild Amnesty International og Guðrúnu Guðmundsdóttur og Elínu Vigdísi Guðmundsdóttur frá Mannréttindaskrifstofu Íslands. Umsagnir bárust um málið frá Rauða krossi Íslands, Íslandsdeild Amnesty International og Mannréttindaskrifstofu Íslands.

Nefndin ítrekar mikilvægi þess að alþjóðleg mannúðar- og mannréttindalög séu ætíð virt af öllum ríkjum heims. Nefndin hefur skilning á mikilvægi baráttunnar gegn hryðjuverkum, en áréttar að sú barátta getur aldrei réttlætt mannréttindabrot.

Nefndin leggur til að tillagan verði samþykkt með svofelldri

BREYTINGU:

Tillögugreinin orðist svo:

Alþingi fordæmir ómannúðlega meðferð á föngum í búðum Bandaríkjamanna við Guantanamo-flóa á Kúbu, hvetur til þess að búðunum verði lokað og felur ríkisstjórninni að koma þeirri afstöðu á framfæri við bandarísk stjórnvöld.

Ragnheiður E. Árnadóttir var fjarverandi við afgreiðslu málsins.

Alþingi, 28. maí 2008.

Bjarni Benediktsson,

form., frsm.

Árni Páll Árnason.

Steingrímur J. Sigfússon.

Ásta R. Jóhannesdóttir.

Siv Friðleifsdóttir.

Guðfinna S. Bjarnadóttir.

Lúðvík Bergvinsson.

Kristinn H. Gunnarsson.
Skáksetur helgað afrekum Bobbys Fischers og Friðriks Ólafssonar Nefndarálit - þingskjal nr. 1182

135. löggjafarþing 2007–2008.

Þskj. 1182 - 492. mál.

Nefndarálit um tll. til þál. um skáksetur helgað afrekum Bobbys Fischers og Friðriks Ólafssonar.

Frá menntamálanefnd.

Nefndin hefur fjallað um málið og fengið umsagnir frá Ferðamálastofu, Íþrótta- og Ólympíusambandi Íslands og Skákfélaginu Hróknum sem allar voru jákvæðar.

Með tillögunni er lagt til að Alþingi feli menntamálaráðherra að skipa starfshóp til að útfæra hugmyndir um alþjóðlegt skáksetur í Reykjavík sem helgað yrði skákafrekum stórmeistaranna Friðriks Ólafssonar og Bobbys Fischers.

Skákíþróttin hefur lengi verið hluti af íslenskri menningu og eftir því tekið í hinum alþjóðlega skákheimi. Það er álit nefndarinnar að alþjóðlegt skáksetur sem þetta mundi veita skák og afrekum skákmanna hér á landi verðuga viðurkenningu og efla enn frekar stöðu skákíþróttarinnar. Auk þess telur nefndin aðskáksetur sem þetta falli vel að menningartengdri ferðaþjónustu og styrki ímynd lands og þjóðar.

Nefndin leggur til að tillagan verði samþykkt.

Paul Nikolov skrifar undir álit þetta með fyrirvara og telur að fremur eigi að heiðra sögu Íslands í skákheiminum. Vegna pólitískra sjónarmiða geti hann jafnframt ekki að fullu fallist á tillöguna.

Katrín Júlíusdóttir var fjarverandi við afgreiðslu málsins.

Jón Magnússon sat fundi nefndarinnar og er samþykkur áliti þessu.

Alþingi, 28. maí 2008.

Sigurður Kári Kristjánsson,

form., frsm.

Einar Már Sigurðarson.

Paul Nikolov,

með fyrirvara.

Herdís Þórðardóttir.

Guðbjartur Hannesson.

Höskuldur Þórhallsson.

Ragnheiður Ríkharðsdóttir.

Kolbrún Halldórsdóttir.
Frestun á fundum Alþingis Þingsályktun - þingskjal nr. 1212

135. löggjafarþing 2007–2008.

Nr. 16/135.

Þskj. 1212 - 643. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 29. maí 2008 eða síðar, ef nauðsyn krefur, til 2. september.

Samþykkt á Alþingi 29. maí 2008.
Samningur um veiðar úr norsk-íslenska síldarstofninum Nefndarálit - þingskjal nr. 1262

135. löggjafarþing 2007–2008.

Þskj. 1262 - 622. mál.

Nefndarálit um till. til þál. um staðfestingu samninga um veiðar úr norsk-íslenska síldarstofninum á árinu 2008.

Frá utanríkismálanefnd.

Nefndin hefur fjallað um málið.

Með tillögunni er leitað heimildar Alþingis til að ríkisstjórnin staðfesti þrjá samninga um veiðar úr norsk-íslenska síldarstofninum á árinu 2008. Um er að ræða sameiginlega bókun um niðurstöður fiskveiðiviðræðna um stjórnun veiða úr norsk-íslenska síldarstofninum í Norðaustur-Atlantshafi á árinu 2008, samkomulag milli Íslands og Noregs um veiðiheimildir innan efnahagslögsögu Noregs norðan 62°N, fiskveiðilögsögu Jan Mayen og efnahagslögsögu Íslands á árinu 2008, og samkomulag milli Íslands og Rússneska sambandsríkisins um veiðiheimildir innan efnahagslögsögu Íslands á árinu 2008.

Nefndin leggur til að tillagan verði samþykkt.

Alþingi, 29. maí 2008.

Bjarni Benediktsson,

form., frsm.

Árni Páll Árnason.

Ragnheiður E. Árnadóttir.

Ásta R. Jóhannesdóttir.

Siv Friðleifsdóttir.

Lúðvík Bergvinsson.

Kristinn H. Gunnarsson.

Ögmundur Jónasson.

Björk Guðjónsdóttir.
Samningur milli Íslands og Færeyja um fiskveiðar innan íslenskrar og færeyskrar lögsögu Nefndarálit - þingskjal nr. 1263

135. löggjafarþing 2007–2008.

Þskj. 1263 - 621. mál.

Nefndarálit um till. til þál. um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2008.

Frá utanríkismálanefnd.

Nefndin hefur fjallað um málið.

Með tillögunni er leitað heimildar Alþingis til að staðfesta samning milli Íslands og Færeyja um fiskveiðar innan íslenskrar og færeyskrar lögsögu á árinu 2008. Samningurinn kveður á um allar heimildir aðila til veiða á uppsjávarfiski í lögsögu hvors annars á árinu 2008, gagnkvæma heimild skipa hvors aðila til veiða á kolmunna og norsk-íslenskri síld innan lögsögu hins á árinu 2008 auk þess sem hann kveður á um að hvor aðili skuli veita tveimur skipum sem skráð eru í landi hins aðilans leyfi til tilraunaveiða á túnfiski innan lögsögu sinnar á árinu 2008.

Nefndin leggur til að tillagan verði samþykkt.

Alþingi, 29. maí 2008.

Bjarni Benediktsson,

form., frsm.

Árni Páll Árnason.

Ragnheiður E. Árnadóttir.

Ásta R. Jóhannesdóttir.

Siv Friðleifsdóttir.

Lúðvík Bergvinsson.

Kristinn H. Gunnarsson.

Ögmundur Jónasson.

Björk Guðjónsdóttir.
Mannréttindabrot og fangabúðir í Guantanamo Þingsályktun - þingskjal nr. 1294

135. löggjafarþing 2007–2008.

Nr. 20/135.

Þskj. 1294 - 107. mál.

Þingsályktun um að fordæma mannréttindabrot og hvetja bandarísk yfirvöld til að loka fangabúðunum í Guantanamo.

Alþingi fordæmir ómannúðlega meðferð á föngum í búðum Bandaríkjamanna við Guantanamo-flóa á Kúbu, hvetur til þess að búðunum verði lokað og felur ríkisstjórninni að koma þeirri afstöðu á framfæri við bandarísk stjórnvöld.

Samþykkt á Alþingi 30. maí 2008.
Skáksetur helgað afrekum Bobbys Fischers og Friðriks Ólafssonar Þingsályktun - þingskjal nr. 1295

135. löggjafarþing 2007–2008.

Nr. 21/135.

Þskj. 1295 - 492. mál.

Þingsályktun um skáksetur helgað afrekum Bobbys Fischers og Friðriks Ólafssonar.

Alþingi ályktar að fela menntamálaráðherra að skipa starfshóp til að útfæra hugmyndir um alþjóðlegt skáksetur í Reykjavík sem helgað yrði skákafrekum stórmeistaranna Friðriks Ólafssonar annars vegar og Bobbys Fischers hins vegar.

Samþykkt á Alþingi 30. maí 2008.